De Lille se huis onveilig ná ‘roekelose ANC-gedrag’Patricia de Lille, burgemeester van Kaapstad (Foto: Patricia de Lille / Facebook) Dirk Smit, speaker van die Kaapstad-metro, het gesê die huis van Patricia de Lille, burgemeester van dié stad, is nie meer veilig nie nadat lede van die ANC vertroulike inligting en video’s omtrent haar huis aan die media en die publiek versprei het. “Die burgemeester, net soos enige ander ampsdraer soos LUR, is geregtig op veiligheidsopgraderings by haar huis waarin sy al vir meer as twee dekades woon. Lede van die opposisie het die media na haar huis geneem en nou kan almal sien sy woon in ŉ gewone en beskeie huis waarvoor sy self betaal het. Dit is ten spyte van die feit dat sy geregtig is op ŉ amptelike woning wat deur die raad betaal word, maar wat sy al telkemale van die hand gewys het.” Smit meen aangesien daar kwitansies gepubliseer is van die werk wat aan De Lille se huis gedoen is, is dié veiligheidsopgraderings nou in gedrang. Smit het bygevoeg dat die opgradering wat gedoen is op aanbeveling van ŉ spesiale eenheid binne die SAPD, gedoen is ná afloop van ŉ risiko-analise. “Die analise het die opgraderings geregverdig, maar as gevolg van die ANC-lede en ander se optrede sal ek nou die stad se BBP-beskermingsdienste na De Lille se huis moet stuur vir 24 uur per dag beskerming. Net soos enige persoon nie die besonderhede van veiligheidsmaatreëls by sy huis bekend sal maak nie, stel dié inligting nou die burgemeester en haar gesin bloot.” Smit het gesê hy sal die saak by die polisie aanmeld wat op hul beurt weer ŉ analise sal moet doen en waarna die raad die veiligheidsmaatreëls sal moet hersien.